CELEX: 32019D0160
Language: fi
Date: 2019-01-24 00:00:00
Title: Komission täytäntöönpanopäätös (EU) 2019/160, annettu 24 päivänä tammikuuta 2019, väliaikaisesta poikkeamisesta neuvoston direktiivissä 66/401/ETY ja neuvoston direktiivissä 66/402/ETY säädetyistä varmennettuja siemeniä koskevista edellytyksistä (tiedoksiannettu numerolla C(2019) 305) (ETA:n kannalta merkityksellinen teksti.)

1.2.2019   
               
               
                  FI
               
               
                  Euroopan unionin virallinen lehti
               
               
                  L 31/75
               
            
         KOMISSION TÄYTÄNTÖÖNPANOPÄÄTÖS (EU) 2019/160,
         annettu 24 päivänä tammikuuta 2019,
         väliaikaisesta poikkeamisesta neuvoston direktiivissä 66/401/ETY ja neuvoston direktiivissä 66/402/ETY säädetyistä varmennettuja siemeniä koskevista edellytyksistä
         
            
               (tiedoksiannettu numerolla C(2019) 305)
            
         
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rehukasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/401/ETY (1) ja viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (2) ja erityisesti niiden 17 artiklan 1 kohdan,
         sekä katsoo seuraavaa:
         
                     (1)
                  
                  
                     Ruotsissa vuonna 2018 vallinnut epätavallisen lämmin ja kuiva sää vähensi maaperän kosteutta, mistä aiheutui kasvillisuudelle vahinkoa ja stressiä. Tämä puolestaan pienensi siemensatoa ja heikensi siementen laatua.
                  
               
                     (2)
                  
                  
                     Siementen toimitusmahdollisuuksia huononsi myös märkä korjuukausi vuonna 2017, mikä aiheutti Ruotsissa puutetta kevätkylvön siemenistä vuonna 2018.
                  
               
                     (3)
                  
                  
                     Siksi Ruotsilla on nyt käytettävissään vain rajoitettu määrä kevätkylvöisten rehukasvien siemeniä ja kevätkylvöisten viljakasvien siemeniä edelliseltä kaudelta, eikä Ruotsi kykene korjaamaan tarpeeksi siemensatoa kattaakseen kysynnän keväällä 2019.
                  
               
                     (4)
                  
                  
                     Muut jäsenvaltiot, joissa myös on osittain ollut sadonkorjuuongelmia, ovat kyenneet kattamaan Ruotsin siementarpeet vain rajallisesti.
                  
               
                     (5)
                  
                  
                     Näissä olosuhteissa Ruotsissa on ollut väliaikaisesti ongelmia toimittaa yleisesti kevätkylvöisten rehukasvien siemeniä ja kevätkylvöisten viljakasvien siemeniä, ja ongelmien odotetaan jatkuvan. Nämä ongelmat voidaan ratkaista vain, jos sallitaan tietyn ajanjakson ajan ja tarkoituksenmukaisen enimmäismäärän rajoissa sellaisten kevätkylvöisten rehukasvien varmennettujen siementen ja kevätkylvöisten viljakasvien varmennettujen siementen kaupan pitäminen unionissa, jotka on tuotettu Ruotsissa toisen sukupolven varmennettujen siementen luokasta.
                  
               
                     (6)
                  
                  
                     Siksi tässä päätöksessä säädetyllä poikkeuksella olisi tietyin edellytyksin ja rajoituksin sallittava sellaisten kevätkylvöisten rehukasvien varmennettujen siementen ja kevätkylvöisten viljakasvien varmennettujen siementen kaupan pitäminen unionissa, jotka on tuotettu Ruotsissa luokasta ”toisen sukupolven varmennetut siemenet”.
                  
               
                     (7)
                  
                  
                     Ruotsin komissiolle toimittamista tiedoista ilmenee, että tarvitaan 2 525 tonnia kevätkylvöisten rehukasvien siemeniä ja 18 240 tonnia kevätkylvöisten viljakasvien siemeniä, jotta voidaan ratkaista toimitusongelmat kaudella, joka päättyy 30 päivänä kesäkuuta 2019.
                  
               
                     (8)
                  
                  
                     Poikkeus ei saa rajoittaa niiden muiden edellytysten soveltamista, jotka vahvistetaan direktiivissä 66/401/ETY ja direktiivissä 66/402/ETY luokan ”toisen sukupolven varmennetut siemenet” osalta.
                  
               
                     (9)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Sallitaan 30 päivään kesäkuuta 2019 asti ulottuvalla kaudella ja 2–5 kohdassa tarkoitettujen edellytysten rajoissa sellaisten kevätkylvöisten rehukasvien varmennettujen siementen ja kevätkylvöisten viljakasvien varmennettujen siementen kaupan pitäminen unionissa, jotka on tuotettu Ruotsissa luokasta ”toisen sukupolven varmennetut siemenet”.
            
            
               2.   Niiden siementen kokonaismäärä, joita sallitaan pidettävän kaupan unionissa tämän päätöksen nojalla, ei saa olla yli 2 525 tonnia kevätkylvöisten rehukasvien siementen osalta ja 18 240 tonnia kevätkylvöisten viljakasvien siementen osalta.
            
            
               3.   Edellä 1 kohdassa tarkoitettujen siementen on oltava direktiivin 66/401/ETY liitteessä II ja direktiivin 66/402/ETY liitteessä II vahvistettujen vaatimusten mukaisia, kun on kyse edellytyksistä, jotka luokkaan ”toisen sukupolven varmennetut siemenet” kuuluvien siementen on täytettävä.
            
            
               4.   Virallisessa etiketissä on oltava maininta, että kyseessä olevat siemenet kuuluvat luokkaa ”toisen sukupolven varmennetut siemenet” alempaan luokkaan, sanotun kuitenkaan rajoittamatta direktiivin 66/401/ETY ja direktiivin 66/402/ETY merkintävaatimusten soveltamista.
            
            
               5.   Edellä 1 kohdassa tarkoitettujen siementen kaupan pitäminen sallitaan tämän päätöksen mukaisen kaupan pitämistä koskevan lupahakemuksen perusteella.
            
         
         
            2 artikla
            Jäsenvaltion on ilmoitettava viipymättä komissiolle ja muille jäsenvaltioille määrät, joille ne ovat myöntäneet kaupan pitämistä koskevan luvan tämän päätöksen mukaisesti.
         
         
            3 artikla
            Tämä päätös on osoitettu kaikille jäsenvaltioille.
         
         
            Tehty Brysselissä 24 päivänä tammikuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL 125, 11.7.1966, s. 2298/66.
         
            (2)  EYVL 125, 11.7.1966, s. 2309/66.